**Ministru kabineta noteikumu projekta** **“Grozījumi Ministru kabineta 2016. gada 6. septembra noteikumos Nr. 590 “Darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” pirmās projektu iesniegumu atlases kārtas īstenošanas noteikumi””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” (turpmāk – 4.1.1. SAM) pirmās projektu iesniegumu atlases kārtas ietvaros skaidri noteikt atbalsta intensitātes apmēru atsevišķām projektos plānotajām darbībām.  Tiesību akts stāsies spēkā pēc tā publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Izdoti pēc Ekonomikas ministrijas iniciatīvas saskaņā ar Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20. panta 13. punktu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Par atbalsta intensitātes precizēšanu***  Ministru kabineta 2016. gada 6. septembra noteikumi Nr. 590 “Darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” pirmās projektu iesniegumu atlases kārtas īstenošanas noteikumi” (turpmāk – MK noteikumi Nr. 590) esošajā redakcijā nosaka, ka finansējumu attiecināmo izmaksu segšanai lielākajai daļai no projektos plānotajām darbībām sniedz saskaņā ar Eiropas Komisijas 2014. gada 17. jūnija Regulu (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014). Savukārt finansējumu attiecināmo izmaksu segšanai atsevišķām projektos plānotajām darbībām (tehniskās dokumentācijas sagatavošanai un energopārvaldības sistēmas ieviešanas un rūpnieciskā energoaudita izstrādei sīkajiem (mikro), mazajiem un vidējiem komersantiem) sniedz saskaņā ar Komisijas 2013. gada 18. decembra Regulu (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013).  Ar Ministru kabineta 2020. gada 20. oktobra noteikumiem Nr. 641 “Grozījumi Ministru kabineta 2016. gada 6. septembra noteikumos Nr. 590 "Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" pirmās projektu iesniegumu atlases kārtas īstenošanas noteikumi" (turpmāk – MK noteikumi Nr. 641) tika precizētas atbalsta intensitātes, nosakot, ka maksimāli pieļaujamā atbalsta intensitāte finansējumam attiecināmo izmaksu segšanai, ko sniedz saskaņā ar Komisijas regulu Nr. 651/2014, atkarībā no projektos plānoto darbību specifikas un uzņēmuma lieluma ((sīks (mikro), mazs, vidējs, liels), ir 30 %, 45 %, 55 % vai 65 % no attiecināmajām izmaksām. Savukārt atbalsta intensitāte finansējumam, ko sniedz saskaņā ar Komisijas regulu Nr.1407/2013, iepriekš minēto atsevišķo darbību attiecināmo izmaksu segšanai, ar minētajiem grozījumiem netika noteikta.  Līdz MK noteikumu Nr. 641 spēkā stāšanās brīdim MK noteikumi Nr. 590 paredzēja, ka maksimāli pieļaujamā Kohēzijas fonda atbalsta intensitāte saskaņā ar Komisijas regulas Nr. 651/2014 38. panta 4. punktu ir 30 % no projekta kopējām attiecināmajām izmaksām. Neraugoties uz to, ka MK noteikumos Nr. 590 netika atsevišķi noteikta atbalsta intensitāte finansējumam attiecināmo izmaksu segšanai, ko sniedz saskaņā ar Komisijas regulu Nr. 1407/2013, citos komersantam saistošajos dokumentos, kas bija pieejami sadarbības iestādes – Centrālās finanšu un līgumu aģentūras mājas lapā (<https://cfla.gov.lv/lv/es-fondi-2014-2020/izsludinatas-atlases/4-1-1-k-3>) un kuri faktiski bija jāizmanto (piemēram, pirmās projektu iesniegumu atlases kārtas nolikumā), sagatavojot projekta iesniegumu atbalsta saņemšanai, finanšu nosacījumos tika noteikts, ka **maksimāli pieļaujamā atbalsta intensitāte no projekta kopējām attiecināmajām izmaksām ir 30 %, neatsaucoties atsevišķi uz Komisijas regulu Nr. 651/2014 un Komisijas regulu Nr. 1407/2013. Līdz ar to projekta iesnieguma sagatavotājam bija pieejama informācija, ka maksimālā atbalsta intensitāte finansējumam neatkarīgi no regulas, ar kuru saskaņā sniedz atbalstu vienām vai otrām projektos plānotajām darbībām, 30% no kopējām attiecināmajām izmaksām.** Tāpat, piemēram, projekta iesnieguma veidlapas aizpildīšanas metodikas sadaļā “Finansēšanas plāns” tika norādīts: “Atbilstoši MK noteikumu Nr. 590 9. punktam (redakcijā, kas bija spēkā līdz 2020.gada 20.oktobrim) **Kohēzijas fonda finansējums nevar pārsniegt 30% no projektam plānotā kopējā attiecināmā finansējuma**, t.i., attiecīgi rindas “KF finansējums” kolonnā “Kopā” norādītais procentuālais apmērs nevar pārsniegt 30%.” Kohēzijas fonda finansējums attiecas uz finansējumu attiecināmo izmaksu segšanai, kas tiek sniegts gan saskaņā ar Komisijas regulu Nr. 651/2014, gan saskaņā ar Komisijas regulu Nr. 1407/2013.  Līdz ar to arī praktiski, sniedzot atbalstu komersantiem finansējumam izmaksu segšanai, ko sniedz saskaņā ar Komisijas regulu Nr. 1407/2013, tika piemērota 30 % atbalsta intensitāte.  Lai visu projektos plānoto darbību attiecināmajām izmaksām skaidri un nepārprotami būtu noteiktas atbalsta intensitātes arī MK noteikumos Nr. 590, ar šo grozījumu projektu paredzēts papildināt MK noteikumus Nr. 590, nosakot, ka visām tām projektos plānoto darbību attiecināmajām izmaksām, kuras sedz saskaņā ar Komisijas regulu Nr. 1407/2013, maksimāli piemērojamā atbalsta intensitāte ir 30 % neatkarīgi no tā, ka attiecināmajām izmaksām, ko sedz ar Komisijas regulu Nr. 651/2014, piemērojamas diferencētas atbalsta intensitātes.  Papildus skaidrojam, ka Ekonomikas ministrija, nosakot 30 % intensitāti izmaksām, kas sniedzamas saskaņā ar Komisijas regulu Nr. 1407/2013, nepamatoti neierobežo maksimāli pieļaujamo Kohēzijas fonda atbalsta intensitāti šīm izmaksām. Proti, kaut arī Komisijas regula Nr. 1407/2013 nenosaka šādas procentuālas atbalsta intensitātes, norādām, ka tajā vispār nav noteiktas atbalsta intensitātes, proti, atbalstu var sniegt līdz 100% no attiecināmajām izmaksām, vienlaikus ievērojot, ka netiks pārsniegts Komisijas regulas Nr. 1407/2013 3. panta 2. punktā noteiktais robežlielums vienam vienotam uzņēmumam.  Taču dalībvalsts atbilstoši programmas mērķiem var noteikt arī stingrākas prasības, kas nav pretrunā ar Komisijas regulas Nr. 1407/2013 noteikto (skatīt arī šīs anotācijas V sadaļas “Tiesību akta projekta atbilstība Latvijas Republikas starptautiskajām saistībām” 1. tabulas “Tiesību akta projekta atbilstība ES tiesību aktiem” D kolonnu). Šajā gadījumā programmas izstrādātājs, lai ar programmas mērķiem salāgotu komersantam sniedzamo finansējuma apmēru izmaksu segšanai, ko sniedz saskaņā ar Komisijas regulas Nr. 1407/2013, paredzēja un faktiski arī noteica konkrētu atbalsta intensitāti šīm izmaksām. Vienlaikus, praktiski piemērojot komersantiem šo 30 % atbalsta intensitāti saskaņā ar Komisijas regulu Nr. 1407/2013 sedzamajām izmaksām, tika ievērota MK noteikums Nr. 590 iekļautā norma: “Vienam de minimis atbalsta saņēmējam viena vienota komersanta līmenī de minimis atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto de minimis atbalstu nepārsniedz Komisijas regulas Nr. 1407/2013 3. panta 2. punktā noteikto maksimālo de minimis atbalsta apmēru. Komersantu apvienošanās, iegādes vai sadalīšanās gadījumā ņem vērā Komisijas regulas Nr. 1407/2013 3. panta 8. un 9. punktā minētos nosacījumus.” Līdz ar to visos gadījumos, izvērtējot un lemjot par komersantam piešķiramo finansējuma apjomu izmaksām, kuras sedz saskaņā ar Komisijas regulu Nr. 1407/2013, nekad arī nav varējušas pārsniegt šīs regulas 3. pantā noteikto pieļaujamo maksimālo atbalsta intensitāti.  Ņemot vērā visus iepriekš izklāstītos skaidrojumus, plānotie grozījumi, normatīvajā regulējumā jau konkrēti iekļaujot 30 % atbalsta intensitāti finansējumam attiecināmo izmaksu segšanai, ko sniedz saskaņā ar Komisijas regulu Nr. 1407/2013, **nepārkāpj tiesiskās paļāvības principu un neietekmē jau izsniegto atbalstu komersantiem**. Jāņem vērā arī, ka visiem projektu iesniedzējiem/finansējuma saņēmējiem pēc tam, kad ir saņemts Centrālās finanšu un līgumu aģentūras lēmums par atbalsta piešķiršanu, komersantam atbilstoši normatīvajam regulējumam, uz ko dota norāde arī šajā lēmumā, ir tiesības lēmumu apstrīdēt mēneša laikā no lēmuma spēkā stāšanās dienas. Attiecībā uz *de minimis* izmaksu intensitāti neviens šīs apstrīdēšanas tiesības nav izmantojis, tāpēc nav pamata uzskatīt, ka kāds komersants būtu apšaubījis sadarbības iestādes pieņemtos lēmumus.  Tāpat saskaņā ar visu iepriekš skaidroto – šajā grozījumu projektā paredzētais grozījums neietekmēs komersantus, kuri jau ir saņēmuši atbalstu; minētajām personām tiesiski iegūtais stāvoklis nemainīsies un netiek arī radīti riski par nelikumīgi sniegtu valsts atbalstu.  Grozījumus plānots veikt arī 4.1.1. SAM 2. un 3. kārtas saistošajos Ministru kabineta noteikumos, paredzot vienādu atbalsta intensitāti visās 4.1.1. SAM iesniegumu atlases kārtās, lai nodrošinātu vienotu pieeju un vienādus nosacījumus visu trīs kārtu projektu iesniedzējiem, nodrošinot vienlīdzības principa ievērošanas nosacījumu. |
| 3. | Projekta izstrādē iesaistītās institūcijas un publikas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | SAM 4.1.1. pirmās atlases kārtas mērķa grupa ir sīkie (mikro), mazie, vidējie un lielie komersanti, kas veic saimniecisko darbību apstrādes rūpniecības nozarēs. |
| 2. | Tiesiskā regulējuma ietekme uz tautsaimniecību un administratīvo slogu | Nav identificēts administratīvā sloga palielinājums ne finansējuma saņēmējiem, ne Eiropas Savienības fondu vadībā iesaistītajām institūcijām. |
| 3. | Administratīvo izmaksu monetārs novērtējums | Sadarbības iestādes (Centrālās finanšu un līgumu aģentūras) un Atbildīgās iestādes (Ekonomikas ministrijas) Eiropas Savienības (ES) fondu administrēšanas izmaksas plānots segt no Eiropas Savienības struktūrfondu un Kohēzijas fonda 2014.-2020. gada plānošanas perioda tehniskās palīdzības projekta līdzekļiem. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai nodrošinātu vienotu pieeju un vienādus nosacījumus visu trīs kārtu projektu iesniedzējiem, grozījumus plānots veikt arī 4.1.1. SAM 2. un 3. kārtas saistošajos Ministru kabineta noteikumos:  1) Ministru kabineta 2018. gada 16. janvāra noteikumos Nr. 38 “Darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” otrās projektu iesniegumu atlases kārtas īstenošanas noteikumi”,  2) Ministru kabineta 2019. gada 5. novembra noteikumos Nr. 506 “Darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” trešās projektu iesniegumu atlases kārtas īstenošanas noteikumi”.  Minētie noteikumu projekti Ministru kabinetā tiks virzīti vienlaicīgi. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts atbilst šādam Eiropas Savienības tiesību aktam:  Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107.un 108.panta piemērošanu *de minimis* atbalstam (turpmāk – Komisijas regula Nr.1407/2013). |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula. Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Ar normatīvo aktu tiek ieviestas Komisijas 2013.gada 18.decembra Regulas (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam prasības. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regula Nr.1407/2013 | Vispārīga atsauce noteikumu projektā ietvertajā grozījumā | ***Ieviesta pilnībā*** | ***Paredz stingrākas prasības***  Dalībvalsts atbilstoši programmas mērķiem var noteikt arī stingrākas prasības attiecībā uz Komisijas regulā Nr. 1407/2013 pieļaujamo finansējuma apmēru izmaksām, kuras sedz saskaņā ar šo regulu, vienlaikus nenonākot pretrunā ar šajā regulā noteikto. Šajā gadījumā programmas izstrādātājs, lai ar programmas mērķiem salāgotu komersantam sniedzamo finansējuma apmēru izmaksu segšanai, ko sniedz saskaņā ar Komisijas regulu Nr. 1407/2013, paredzēja un faktiski arī noteica konkrētu atbalsta intensitāti šīm izmaksām. Vienlaikus, praktiski piemērojot komersantiem 30 % atbalsta intensitāti izmaksām, kuras sedz saskaņā ar šo regulu, ir ievērota MK noteikumos Nr. 590 iekļautā norma, kas nosaka maksimālo robežsummu, kuru drīkst sniegt viena vienota komersanta līmenī.  Skat. arī šīs anotācijas I sadaļas “Tiesību akta projekta izstrādes nepieciešamība” 2. punktā “Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība” sniegtos skaidrojumus. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta pieņemšanas Ministru kabineta sēdē Centrālā finanšu un līgumu aģentūra nodrošinās informēšanas pasākumus. |
| 2. | Sabiedrības līdzdalība projekta izstrādē | Sabiedrības līdzdalība nav paredzēta sakarā ar projekta ārkārtēju steidzamību. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija kā Atbildīgā iestāde, Centrālā finanšu un līgumu aģentūra kā Sadarbības iestāde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.  Noteikumu projekta izpilde tiks nodrošināta Centrālās finanšu un līgumu aģentūras esošo funkciju ietvaros, nav nepieciešams izveidot jaunas institūcijas, likvidēt esošas institūcijas vai veikt reorganizāciju. Noteikumu projekta izpilde tiks organizēta esošo cilvēkresursu ietvaros. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretāra vietā –

Valsts sekretāra vietniece Z. Liepiņa

Beļajeva; 67013107

Dace.Beļajeva@em.gov.lv